Source: http://www.rpr.sk/sk/nalezy/nakupom-v-rakusku-odbilla-posledna-hodina
Timestamp: 2019-10-20 00:32:12+00:00
Document Index: 3587406

Matched Legal Cases: ['čl. 17', 'čl. 17', 'čl. 18', 'čl. 18', 'čl. 17', 'čl. 17']

Nákupom v Rakúsku odbilla posledná hodina − Rada pre reklamu
33 (05-03) Nákupom v Rakúsku odbilla posledná hodina
Printová reklama: „Nákupom v Rakúsku odbilla posledná hodina“
zadávateľa: TERNO real estate s.r.o.
s ustanovením čl. 17 Kódexu.
Rada zaevidovala sťažnosti od právnickej osoby, spoločnosti BILLA s.r.o. voči printovej reklame zameranej na propagáciu siete obchodov „Kraj“. Sťažovateľ poukazuje na to, že v reklame sa uvádza slogan v znení: „NÁKUPOM V RAKÚSKU ODBILLA POSLEDNÁ HODINA“, pričom posledné tri slová („ODBILLA POSLEDNÁ HODINA“) sú vyobrazené v korporátnych farbách spoločnosti BILLA s.r.o. a zámerne pripomínajú reklamnú komunikáciu spoločnosti Billa. Sťažovateľ namieta, že zadávateľ v predmetnej reklamnej kampani používa obchodné meno spoločnosti Billa vo forme narážky („ODBILLA“) a rozlišovacie znaky, obvyklú vizuálnu prezentáciu a ochrannú známku spoločnosti Billa (resp. jej spriaznených osôb). Použitie obchodného mena spoločnosti Billa vyššie uvedeným spôsobom možno podľa sťažovateľa v prvom rade vnímať ako ironizovanie značky a názvu spoločnosti Billa. Obchodné meno je navyše použité v kontexte s negatívnym trendom („nákupom odbila posledná hodina“), čo môže v adresátoch reklamy, minimálne podprahovo, zanechať dojem, že spoločnosti Billa sa nedarí v rámci konkurenčného boja s inými súťažiteľmi, najmä prevádzkami „Kraj“. Napokon, použitie odkazu na obchodné meno a značku Billa dodáva predmetnej reklamnej kampani väčšiu zaujímavosť a reklama teda parazituje na povesti značky Billa a obchodnom mene spoločnosti Billa. Podľa sťažovateľa je predmetná reklamná kampaň v zmysle vyššie uvedeného v rozpore najmä so zákazom očierňovania a zľahčovania konkurentov (čl. 17 Etického kódexu reklamnej praxe), zákazom znevažovania konkurujúceho súťažiteľa a jeho rozlišovacích znakov (čl. 18 ods. 1 písm. d) Etického kódexu reklamnej praxe), zákazom zneužívania výhody dobrého mena rozlišovacieho znaku konkurujúceho súťažiteľa (čl. 18 ods. 1 písm. e) Etického kódexu reklamnej praxe), ako aj pravidlami hospodárskej súťaže podľa všeobecne záväzných právnych predpisov.
Zadávateľ vo svojom stanovisku o.i. uvádza, že cieľom reklamnej kampane na sieť prevádzok KRAJ je podpora slovenských výrobkov, slovenskej ekonomiky a prevádzok potravín na území Slovenskej republiky. Zmyslom reklamy, voči ktorej namieta sťažovateľ bolo vyzdvihnúť „DNA“ slovenských výrobkov a kvalitu, ktorú môže slovenský zákazník kúpiť nielen v Rakúsku, tak ako je to populárne najmä v časoch štátnych sviatkov v Slovenskej republike. Aj z tohto dôvodu bolo načasovanie tejto reklamy na mesiac máj účelové, nakoľko v dňoch 1.5.2019 a 8.5.2019 boli v SR štátne sviatky, počas ktorých chodia slovenskí občania na nákupy do blízkeho Rakúska. Z hľadiska teritoriality prevádzok značky KRAJ (prevažne Bratislava) je Rakúsko preto logická voľba pri výbere ponuky potravín zo zahraničia. Zadávateľ má za to, že vo svojich prevádzkach vie slovenskému zákazníkovi ponúknuť slovenskými výrobkami rovnakú kvalitu ako na rakúskom trhu.
Reklama bola zverejnená v denníku Pravda, dňa 2.5.2019. Na pozadí krajiny, do ktorej sú graficky zakomponované rôzne druhy potravín (pečivo, zelenina, ovocie...) je headline v znení: „ Nákupom v Rakúsku (pozn. text napísaný bielou farbou) odbilla posledná hodina!“ (pozn. posledné tri slová sú napísané a orámované červenou farbou, tvar je vyplnený žltou farbou). Pod headlinom pokračuje text v znení: „Kvalitu si môžete kúpiť aj v slovenskom KRAJi!“ Vizuál je doplnený odkazom na web stránku www.krajpotravin.sk a logom.
V zmysle Kódexu reklama nesmie útočiť na iný produkt, iného zadávateľa reklamy alebo inú reklamu a nesmie iný produkt, zadávateľa reklamy alebo reklamu diskreditovať (čl. 17 Kódexu). V predmetnom prípade je cieľom reklamnej kampane podľa slov zadávateľa „podpora slovenských výrobkov, slovenskej ekonomiky a prevádzok potravín na území Slovenskej republiky“. Zadávateľ ďalej uvádza, že zmyslom predmetnej reklamy bolo „vyzdvihnúť „DNA“ slovenských výrobkov a kvalitu, ktorú môže slovenský zákazník / spotrebiteľ kúpiť i na Slovensku, nielen v Rakúsku...“. Komisia akceptuje úmysel a komunikačné posolstvo reklamy ako takej. Na druhej strane, spôsob, akým zadávateľ v rámci reklamy komunikačné posolstvo odprezentoval nemožno vo vzťahu ku konkurencii považovať za etický. V reklame je zreteľný a jasný odkaz na konkrétnu konkurenčnú spoločnosť, pričom tento je použitý v kontexte tvrdenia, ktoré možno považovať za skôr negatívne. Tvrdenie „...odbilla posledná hodina“ je jednoznačne namierené voči spoločnosti Billa, pričom uvedené môže v spotrebiteľovi vyvolať mylnú predstavu, že spoločnosť neobstála v konkurencii s pobočkami prevádzok KRAJ, čo preukázané nebolo, prípadne, že na trhu ukončuje svoje pôsobenie, čo taktiež nie je pravdou. Priemerný spotrebiteľ nemusí vedieť, že značka Billa má rakúsky pôvod a celkovo jej pôsobenie vníma v slovenskom, domácom prostredí/trhu. Spotrebiteľ preto nemá dôvod predmetnú reklamu interpretovať spôsobom, ktorý naznačil zadávateľ, a teda, že cieľom reklamy je podpora nákupov na Slovensku, a to bez ohľadu na to, že spoločnosť Billa na Slovensku taktiež pôsobí a taktiež ponúka výrobky so slovenským pôvodom. Celková textácia reklamy, vrátane využitia korporátnych farieb konkurencie pôsobia voči konkurencii, ktorá môže byť priamo identifikovaná diskreditačne a Komisia má za to, že reklama očierňuje a zľahčuje konkurentov, resp. súťažiteľov.
Na základe vyššie uvedeného Komisia hlasovaním rozhodla, že printová reklama: „Nákupom v Rakúsku odbilla posledná hodina“, zadávateľa: TERNO real estate s.r.o. je v rozpore s ustanovením čl. 17 Kódexu a sťažnosť sťažovateľa je opodstatnená.